File size: 8,449 Bytes
8462693 |
1 2 |
ལེའུ་གཉིས་པ། སྦྱིན་བདག་གི་དད་རྫས་བེད་སྤྱོད་མ་ནོར་བར་མཛད་པ། ༄༅།།དུང་དཀར་རིན་པོ་ཆེར་བླ་མའི་མཚན་གནས་ཡོད་པའི་ཐོག སློབ་སྦྱོང་དང་ཀུན་སྤྱོད་གང་ཅིའི་ཐད་ནས་སྐལ་ལྡན་དང་བ་འདྲེན་པ་ཞིག་ཏུ་གྱུར་པས། སྐབས་ཤིག་ནས་ཁོང་ལ་བསྔོ་རྟེན་དང། སྐྱབས་རྟེན་འབུལ་མཁན་མང་པོ་ཞིག་ཡོང་གི་ཡོད།དེར་བརྟེན་དུང་དཀར་རིན་པོ་ཆེ་དགུང་ན་གཞོན་ཡང༌། མང་ཚོགས་ཀྱིས་དད་པས་ཕུལ་བའི་རྒྱུ་ནོར་དེ་དག རང་ཉིད་ཀྱིས་གང་འདོད་དུ་བེད་སྤྱོད་གནང་གི་མེད་ལ། ཞབས་ཕྱི་པ་ཚོར་ཡང་དཀོར་རྫས་དེ་དག་གང་འདོད་ཀྱིས་བེད་སྤྱོད་གཏན་ནས་གཏོང་འཇུག་གི་མེད། ཉིན་ཞིག་དུང་དཀར་རིན་པོ་ཆེས་ཁོང་གི་ཞབས་ཕྱི་པ་ཚོར། ང་ལ་བླ་མའི་མིང་ཞིག་ཡོད་པར་བརྟེན། གཞན་པས་དད་པ་ཞུས་ཏེ་རྒྱུ་དངོས་འབུལ་མཁན་གང་འཚམས་མང་པོ་ཡོང་གི་ཡོད། དད་པས་ཕུལ་བའི་རྒྱུ་དངོས་དེ་དག་བེད་སྤྱོད་གཏོང་སྟངས་ཡག་པོ་མ་བྱུང་ན་ཉེས་པ་ཆེན་པོ་ཡིན་པས། དད་རྫས་རྣམས་ཀྱིས་དཔེ་ཆ་བླུ་ཡོན་ཞུ་བ་མ་གཏོགས། ང་རང་ཚོའི་ལྟོ་གོས་ཐོག་སྐར་ཟུར་ཅིག་ཀྱང་གཏོང་མི་རུང༌། ཞེས་གསུངས་པ་རེད། རིན་པོ་ཆེས་ཐག་གཅོད་དེ་ཞབས་ཕྱི་པ་རྣམས་ཀྱིས་ལག་བསྟར་བྱེད་དཀའ་བ་རིན་པོ་ཆེས་ཀྱང་གསལ་པོ་མཁྱེན་གྱི་ཡོད། ཁོང་ཚོས་ཐད་ཀར་རིན་པོ་ཆེར་མི་འདོད་པའི་རྣམ་འགྱུར་སྟོན་གྱི་ཡོད་མེད་ལ་མ་ལྟོས་པར། ལས་དོན་བྱེད་ཕྱོགས་ཀྱི་ཐད་ནས་ཐག་གཅོད་དེ་དང་མི་མཐུན་པ་སྣ་ཚོགས་བྱེད་ཀྱི་ཡོད་ཀྱང། རིན་པོ་ཆེས་རྩ་དོན་གྱི་ཐད་ནས་རང་གི་ཐག་གཅོད་དེའི་སྟེང་བརྟན་པོ་བཞུགས་པ་མ་གཏོགས། འགྱུར་བ་གཏན་ནས་བཏང་མེད།ཉིན་ཞིག་རིན་པོ་ཆེས་དཔེ་ཁྲིད་ཞུ་སའི་དགེ་རྒན་གྱིས། རིན་པོ་ཆེ། ཁྱོད་ཀྱིས་བླ་བྲང་གི་རྒྱུ་ནོར་བེད་སྤྱོད་གཏོང་སྟངས་ཐད་ཐག་གཅོད་ནན་པོ་གནང་ཡོད་པ་རེད་ཟེར། གཞི་རྩ་རིན་པོ་ཆེས་ཐག་གཅོད་གནང་བ་དེ་འགྲིག་བསྡད་པ་ཞིག་མ་གཏོགས། ཆོས་དང་མ་མཐུན་པ་དང་ནོར་འཁྲུལ་གང་ཡང་མ་རེད། ཡིན་ན་ཡང་བླ་བྲང་གི་ཞབས་ཕྱི་པ་ཚོས་དེ་ཙམ་མོས་མཐུན་ཞུ་གི་ཡོད་ཚོད་མི་འདུག ཕྱིས་སུ་བླ་བྲང་ནང་མ་མཐུན་པའི་དཀའ་ངལ་ཡོང་སྲིད་པས་དགོངས་པ་བཞེས་དགོས། ཞེས་གསུངས་པ་རེད། སྐབས་ཤིག་ལ་རིན་པོ་ཆེས་བླ་བྲང་གི་ཞབས་ཕྱི་པ་ཚོར། ངས་མང་ཚོགས་ཀྱིས་དད་པས་ཕུལ་བའི་རྒྱུ་ནོར་བེད་སྤྱོད་གཏོང་སྟངས་ལ་ཐག་གཅོད་ཅི་བྱས་ཁྱེད་ཚོས་གསལ་པོ་ཤེས་ཀྱི་ཡོད། ཐག་གཅོད་འདིས་ཁྱེད་ཚོ་ལ་གནས་ཚུལ་འགའ་ཤས་ཀྱི་ཐོག་དཀའ་ངལ་འབྱུང་སྲིད་པ་རེད།འོན་ཀྱང་ངས་ཐག་གཅོད་དེ་ནོར་བ་ཞིག་ལ་གཏན་ནས་ངོས་འཛིན་བྱེད་ཀྱི་མེད། ཁྱེད་ཚོས་རྒྱ་ཆེ་ས་ནས་བསམ་བློ་གཏོང་དགོས་པ་གལ་ཆེན་པོ་འདུག ཅེས་གནས་ལུགས་མང་པོ་གསུངས་ཀྱང། ཞབས་ཕྱི་པ་རིགས་ཤིག་གིས་རྒྱུ་མཚན་ལྡན་པ་ཞིག་ཏུ་མཐོང་གི་མེད།དེར་བརྟེན་རིན་པོ་ཆེས་མུ་མཐུད། ངས་དད་རྫས་རྣམས་དཔེ་ཆའི་བླུ་ཡོན་དུ་ཕུལ་བ་དེས། རྒྱུ་ནོར་འབུལ་མཁན་ཚོའི་རྒྱུ་ནོར་ཆུད་ཟོས་སུ་སོང་མེད་ལ། ང་རང་ལ་ཡང་དཔེ་ཆ་སྣ་ཚོགས་ལ་ལྟ་རྒྱུའི་གོ་སྐབས་ཡག་པོ་ཞིག་ཐོབ་ཡོད། བླ་མའི་བླ་བྲང་གི་ལས་འགན་གཙོ་བོ་ནི། བླ་མ་ཤེས་ཡོན་དང་ཀུན་སྤྱོད་ལྡན་པ་ཞིག་ཏུ་གསོ་སྐྱོང་ཞུ་དགོས་པ་མ་རེད་དམ། དེ་ལས་དཔལ་འབྱོར་སྐྱོ་བས་འཇིག་རྟེན་གྱི་བྱ་བ་གཞན་མ་འཁྱོངས་ཀྱང་སྐྱོན་གང་ཡང་མེད། ཅེས་སོགས་གནས་ལུགས་མང་པོ་གསུངས་ཏེ།ཁོང་ཚོར་གནས་ལུགས་ངོ་མ་གང་ཡིན་ལ་ངེས་ཤེས་རྙེད་དུ་གྱུར།ཕྱིས་སུ་རིན་པོ་ཆེས། ངས་བོད་ཀྱི་དཔེ་ཆ་ཡོད་ཚད་ཐམས་ཅད་བལྟས་མྱོང་ཞེས་བཤད་མི་ཕོད་ཀྱང༌། བོད་ཀྱི་དཔེ་ཆ་གསུམ་ཆ་གཅིག་ལ་བལྟས་ཡོད་ཟེར་ནས་བཤད་ན་རྫུན་པར་ཆགས་ཀྱི་མེད། ཅེས་གདེང་ཚོད་ཆེན་པོས་གསུང་གི་ཡོད།འདི་ལྟར་གསུང་ཐུབ་པའི་རྒྱུ་མཚན་གཙོ་བོ་གཅིག་ནི། ཁོང་གིས་གཞོན་དུས་ནས་སློབ་སྦྱོང་ལ་ཧུར་བརྩོན་གནང་བ་དང༌། རྒྱུ་རྫས་གང་ཡོད་ཀྱིས་ཕྱག་དཔེ་འཚོལ་སྒྲིག་དང་དཔེ་མཛོད་གསར་བཞེངས་མཛད་པ་བཅས་ཀྱིས་ཡིན་པ་ཤིན་ཏུ་གསལ་པོ་ཡིན། |